cyanic-selkie/wikianc huggingface dataset:
Μετανάστευση πλανητών
Μετανάστευση Τύπου II
Κάθε πλανήτης που έχει αρκετά μεγάλη μάζα ώστε να διανοίξει ένα διάκενο σε περιαστρικό δίσκο αερίου ωθείται προς ένα είδος μεταναστεύσεως που αναφέρεται ως «Τύπου ΙI». Στην περίπτωση πλανήτη μεγάλης μάζας η παλιρροϊκή ροπή που ασκεί η βαρύτητά του επάνω στο αέριο μεταφέρει στροφορμή στο αέριο που βρίσκεται εξωτερικά της πλανητικής τροχιάς, ενώ αφαιρεί στροφορμή από το αέριο που βρίσκεται εσωτερικά της τροχιάς, με αποτέλεσμα την εκδίωξη του αερίου από τη γειτονιά της πλανητικής τροχιάς. Στον προηγούμενο Τύπο I, ιξώδεις ροπές μπορούν να αντιρροπήσουν αποτελεσματικά αυτό το φαινόμενο, προμηθεύοντας αέριο και εξομαλύνοντας απότομες βαθμίδες πυκνότητας. Αλλά όταν οι ροπές των παλιρροϊκών δυνάμεων που ασκεί ο πλανήτης γίνονται αρκετά ισχυρές και υπερνικούν τις παραπάνω, τότε δημιουργείται ένα δακτυλιοειδές διάκενο χαμηλής πυκνότητας στην πλανητική τροχιά. Οι διαστάσεις αυτού του κενού εξαρτώνται από τη θερμοκρασία και το ιξώδες του αερίου, όσο και από τη μάζα του πλανήτη. Στην απλή περίπτωση στην οποία το διάκενο δεν διασχίζεται από ποσότητες αερίου, η μετανάστευση του πλανήτη ακολουθεί την εξέλιξη του αερίου του δίσκου: Στον εσωτερικό δίσκο, ο πλανήτης οδεύει προς τον αστέρα στη χρονοκλίμακα εξελίξεως του ιξώδους, ακολουθώντας την πτώση αερίου στον αστέρα. Σε αυτή την περίπτωση ο ρυθμός μεταναστεύσεως είναι βραδύτερος συνήθως από αυτόν του Τύπου I. Αντιθέτως, στον εξωτερικό δίσκο η μετανάστευση μπορεί να είναι προς τα έξω εάν ο δίσκος επεκτείνεται. Πλανήτης με μάζα παρόμοια με του Δία μέσα σε έναν τυπικό πρωτοπλανητικό δίσκο αναμένεται να μεταναστεύσει με περίπου τον ρυθμό του Τύπου II με τη μετάβαση από τον τύπο I στον Τύπο II να αντιστοιχεί περίπου στη μάζα του Κρόνου, καθώς διανοίγεται ένα μερικό διάκενο. Η μετανάστευση Τύπου II αποτελεί μία εξήγηση για την ύπαρξη των καυτών Διών.
Σε περισσότερο ρεαλιστικές καταστάσεις, αν δεν υπάρχουν ακραίες συνθήκες θερμοκρασίας και ιξώδους στον δίσκο, υπάρχει συνεχής ροή αερίου μέσω του διάκενου. Ως συνέπεια αυτής της ροής μάζας, οι ροπές που ασκούνται πάνω σε έναν πλανήτη μπορεί να εξαρτώνται από τις τοπικές συνθήκες στον δίσκο, όπως και στην περίπτωση του Τύπου I. Για τον λόγο αυτόν, σε ιξώδεις δίσκους η μετανάστευση Τύπου II μπορεί να περιγραφεί τυπικά ως μια τροποποιημένη μορφή της μεταναστεύσεως Τύπου I, με ενοποιημένο μαθηματικό φορμαλισμό. Η μετάβαση από τον Τύπο Ι στον Τύπο II είναι γενικώς ομαλή, με κάποιες εξαιρέσεις. Σε μερικές περιπτώσεις, όταν οι πλανήτες επάγουν έκκεντρη διαταραχή στο αέριο του περιβάλλοντος δίσκου, η μετανάστευση Τύπου II μπορεί να επιβραδυνθεί, να σταματήσει, ή ακόμα και να αντιστραφεί.
Μετανάστευση Τύπου III
Αυτή η μετανάστευση συμβαίνει σε μάλλον ακραίες περιπτώσεις δίσκου/πλανήτη και χαρακτηρίζεται από εξαιρετικά βραχείες χρονικές κλίμακες. Μολονότι μερικές φορές αναφέρεται ως «ανεξέλεγκτη» («runaway») μετανάστευση, ο ρυθμός της δεν αυξάνεται απαραιτήτως με την πάροδο του χρόνου. Η μετανάστευση Τύπου III καθοδηγείται από τις συντροχιακές ροπές από αέριο παγιδευμένο στις περιοχές ταλαντώσεων της θέσεως του πλανήτη και εκκινεί από μία αρχική σχετικώς ταχεία ακτινική ταχύτητα του πλανήτη. Η ακτινική κίνηση του πλανήτη εκτοπίζει αέριο από τη συντροχιακή περιοχή του, δημιουργώντας μια ασυμμετρία ανάμεσα στο αέριο της εμπρόσθιας και σε αυτό της πίσω πλευράς του πλανήτη. Η μετανάστευση Τύπου III γίνεται σε δίσκους σχετικώς μεγάλης μάζας και σε πλανήτες που μπορούν να διανοίξουν μόνο μη πλήρη διάκενα στον δίσκο αερίου. Παλαιότερες ερμηνείες συνέδεαν τη μετανάστευση Τύπου III με τη διέλευση αερίου κάθετα στην τροχιά του πλανήτη και με κατεύθυνση αντίθετη της ακτινικής μεταναστεύσεως του πλανήτη, με αποτέλεσμα να εγκαθίσταται ένας κύκλος θετικής αναδράσεως. Προσωρινά μπορεί να λάβει χώρα μετανάστευση προς τα έξω, θέτοντας γιγάντιους πλανήτες σε μακρινές τροχιές, αν μεταγενέστερη μετανάστευση Τύπου II δεν είναι αποτελεσματική στο να επιστρέψει τους πλανήτες εγγύτερα στον αστέρα τους.
Βαρυτικός διασκορπισμός
Ένας άλλος πιθανός μηχανισμός που μπορεί να μεταθέσει πλανήτες σε πολύ διαφορετικές μεταξύ τους τροχιές είναι ο βαρυτικός διασκορπισμός, είτε από μεγαλύτερους πλανήτες ή, μέσα σε έναν πρωτοπλανητικό δίσκο, από πυκνώματα μέσα στο υλικό του δίσκου. Στην περίπτωση του Ηλιακού Συστήματος, οι πλανήτες Ουρανός και Ποσειδώνας πιθανώς να ωθήθηκαν με αυτόν τον μηχανισμό σε μεγαλύτερες τροχιές εξαιτίας κοντινών περασμάτων τους από τον Δία και/ή τον Κρόνο. Συστήματα εξωπλανητών μπορούν να αναπτύξουν παρόμοιες δυναμικές αστάθειες μετά τη διάλυση του δίσκου αερίου και να μεταβάλουν τροχιές, ενώ σε κάποιες περιπτώσεις μπορούν να εκτιναχθούν έξω από το πλανητικό σύστημα ή να συγκρουσθούν με τον αστέρα. Οι πλανήτες μπορεί επίσης να καταλήξουν σε πολύ μακρόστενες ελλειπτικές τροχιές με περίαστρα πολύ κοντά στον αστέρα, οπότε οι τροχιές τους θα μεταβληθούν εξαιτίας παλιρροϊκών δυνάμεων μεταξύ αυτών και του αστέρα. Οι εκκεντρότητες και οι τροχιακές κλίσεις αυτών των πλανητών διεγείρονται επίσης κατά τις αλληλεπιδράσεις αυτές, δίνοντας μία πιθανή ερμηνεία για την παρατηρούμενη κατανομή εκκεντροτήτων στους εξωπλανήτες με μικρές και κοντά η μία στην άλλη τροχιές. Τα προκύπτοντα συστήματα βρίσκονται συχνά κοντά στα όρια της σταθερότητας. Πλανητικά συστήματα με εξωτερικό δίσκο πλανητίσκων μπορεί επίσης να αναπτύξουν δυναμικές αστάθειες μετά από διασχίσεις συντονισμού κατά τη διάρκεια μεταναστεύσεων που επάγεται από την παρουσία των πλανητίσκων. Οι εκκεντρότητες και οι κλίσεις των πλανητών σε μακρινές τροχιές μπορεί να μειωθούν μέσω δυναμικών τριβών με τους πλανητίσκους.
Παλιρροϊκή μετανάστευση
Οι παλιρροϊκές δυνάμεις που ασκούνται από τον κεντρικό αστέρα μπορεί να τροποποιήσουν αργά τον μεγάλο ημιάξονα και την εκκεντρότητα της τροχιάς ενός πλανήτη. Η παλιρροϊκή δύναμη από έναν πλανήτη που περιφέρεται κοντά σε έναν αστέρα υψώνει ένα εξόγκωμα στην ύλη του αστέρα. Αν η περίοδος περιστροφής του αστέρα είναι μεγαλύτερη από την περίοδο περιφοράς του πλανήτη γύρω του, τότε η θέση του εξογκώματος αυτού μένει πίσω από την ευθεία που ενώνει τα κέντρα του πλανήτη και του αστέρα, δημιουργώντας έτσι μία ροπή ανάμεσα στα δύο σώματα. Ως αποτέλεσμα, ο πλανήτης χάνει στροφορμή και η τροχιά του μικραίνει όλο και περισσότερο. Αν ο πλανήτης βρίσκεται σε τροχιά μεγάλης εκκεντρότητας, η ισχύς των παλιρροϊκών δυνάμεων είναι πολύ ισχυρότερη όταν ο πλανήτης βρίσκεται κοντά στο περίαστρο της τροχιάς του οπότε και ο πλανήτης επιβραδύνεται περισσότερο εκεί. Το αφήλιό του έτσι μειώνεται αναλογικά περισσότερο, οπότε η εκκεντρότητα της πλανητικής τροχιάς ελαττώνεται. Αντίθετα με τη «μετανάστευση δίσκου», που διαρκεί λίγα εκατομμύρια έτη μέχρι τη διάλυση του αερίου, η παλιρροϊκή μετανάστευση συνήθως συνεχίζεται επί δισεκατομμύρια έτη. Η παλιρροϊκή εξέλιξη των τροχιών κοντινών πλανητών δίνει μεγάλους ημιάξονες με το μισό της τιμής που είχαν κατά την εποχή του καθαρισμού του πρωτοπλανητικού νεφελώματος.
Κύκλοι του Kozai και παλιρροϊκή τριβή
Η τροχιά ενός πλανήτη που είναι κεκλιμένη ως προς το επίπεδο ενός διπλού αστρικού συστήματος (στο οποίο υπάγεται ο πλανήτης) μπορεί να μικρύνει εξαιτίας ενός συνδυασμού κύκλων του Κοζάι (Kozai) και παλιρροϊκή τριβή. Αλληλεπιδράσεις με τον πιο μακρινό αστέρα προκαλούν την «ανταλλαγή» κλίσεως με εκκεντρότητα τροχιάς, εξαιτίας του μηχανισμού Κοζάι. Αυτή η διαδικασία μπορεί να αυξήσει την εκκεντρότητα, οπότε το περίαστρο μειώνεται τόσο, ώστε να δημιουργούνται ισχυρές παλιρροϊκές δυνάμεις ανάμεσα στον πλανήτη και τον αστέρα. Ο πλανήτης χάνει έτσι στροφορμή και η τροχιά του συρρικνώνεται. Αν η τροχιά του πλανήτη συρρικνωθεί αρκετά ώστε να τον αποσπάσει από την επίδραση του μακρινού αστέρα του διπλού συστήματος, τότε οι κύκλοι Kozai σταματούν. Η τροχιά του τότε θα γίνεται απλώς όλο και πιο κυκλική εξαιτίας των παλιρροϊκών δυνάμεων (μείωση της αποστάσεως του αφηλίου). Ο πλανήτης μπορεί ακόμα και να αρχίσει να περιφέρεται κατά την αντίστροφη φορά εξαιτίας αυτής της διαδικασίας. Οι κύκλοι Kozai μπορούν να συμβούν και σε ένα σύστημα δύο πλανητών με διαφορετικές τροχιακές κλίσεις και να δώσουν επίσης πλανήτες κινούμενους «ανάποδα».
Μετανάστευση επαγόμενη από πλανητίσκους
Η τροχιά ενός πλανήτη μπορεί να μεταβληθεί εξαιτίας βαρυτικών «συναντήσεων» με πάμπολλους πλανητίσκους. Αυτή η μετανάστευση είναι το αποτέλεσμα της συσσωρεύσεως μεταφορών στροφορμής κατά τη διάρκεια πολύ κοντινών περασμάτων πλανητίσκων από τον πλανήτη. Για το κάθε πέρασμα, η διανυσματική μεταβολή της στροφορμής του πλανήτη εξαρτάται από τη γεωμετρία του. Για μεγάλο αριθμό τέτοιων περασμάτων, η κατεύθυνση της μεταναστεύσεως του πλανήτη εξαρτάται από τη μέση τροχιακή ειδική στροφορμή των πλανητίσκων σε σχέση με τον πλανήτη. Αν η πρώτη είναι μεγαλύτερη, π.χ. σε έναν δίσκο εξωτερικά της τροχιάς του πλανήτη, τότε ο πλανήτης μεταναστεύει προς τα έξω, ενώ εάν είναι μικρότερη, τότε ο πλανήτης μεταναστεύει προς τα μέσα. Αν οι πλανητίσκοι έχουν περίπου την ίδια ειδική στροφορμή με την αρχική του πλανήτη, τότε η μετανάστευση του δεύτερου εξαρτάται από τις δυνητικές «πηγές και καταβόθρες» πλανητίσκων. Για ένα σύστημα του ενός πλανήτη, οι πλανητίσκοι μπορούν μόνο να χαθούν («καταβόθρα») εξαιτίας της εκτινάξεώς τους έξω από το σύστημα, κάτι που θα προκαλούσε τη μετανάστευση του πλανήτη προς τα μέσα. Σε συστήματα πολλών πλανητών, οι άλλοι πλανήτες μπορούν να δράσουν ως πηγές ή ως καταβόθρες: πλανητίσκοι μπορούν να αφαιρεθούν από τη ζώνη επιδράσεως με τον πλανήτη που μάς ενδιαφέρει όταν περάσουν κοντά από έναν άλλον πλανήτη, ή αντιθέτως να μεταφερθούν στην περιοχή επιρροής του πλανήτη μας. Αυτές οι αλληλεπιδράσεις προκαλούν την απόκλιση των πλανητικών τροχιών μεταξύ τους, διότι ο εξώτερος πλανήτης τείνει να απομακρύνει πλανητίσκους με μεγαλύτερη στροφορμή από την επίδραση του εσώτερου πλανήτη και να προσθέτει πλανητίσκους με μικρότερη στροφορμή στην επίδρασή του, και αντιστρόφως. Οι συντονισμένες τροχιές με αυτή του πλανήτη, στις οποίες τείνουν οι εκκεντρότητες των πλανητίσκων μέχρι που να συντονισθούν με τον πλανήτη, δρουν επίσης ως πηγή. Τέλος, η ίδια η μετανάστευση του πλανήτη δρα τόσο ως καταβόθρα, όσο και ως πηγή νέων πλανητίσκων, δημιουργώντας έτσι μία θετική ανάδραση που τείνει να ενισχύσει τη μετανάστευσή του προς την ίδια κατεύθυνση. Αυτή η μετανάστευση μπορεί να αναχαιτισθεί αν πλανητίσκοι χάνονται σε διάφορες καταβόθρες με ταχύτερο ρυθμό από όσο νέοι πλανητίσκοι εισέρχονται στην ζώνη επιδράσεως του πλανήτη. Αν η διατήρηση της μεταναστεύσεως οφείλεται μόνο στον εαυτό της, ονομάζεται «ανεξέλεγκτη» (runaway) μετανάστευση, ενώ αν οφείλεται στην απώλεια πλανητίσκων εξαιτίας άλλων πλανητών, τότε αποκαλείται «εξαναγκασμένη» (forced) μετανάστευση. Για έναν μόνο πλανήτη που κινείται μέσα σε έναν δίσκο από πλανητίσκους, οι συχνότερες συναντήσεις με πλανητίσκους σε μικρότερες τροχιές έχει ως αποτέλεσμα συχνότερες συναντήσεις με πλανητίσκους που έχουν και μικρότερες στροφορμές, και άρα τη μετανάστευση του πλανήτη προς τον αστέρα. Ωστόσο, η επαγόμενη από πλανητίσκους μετανάστευση μέσα σε έναν δίσκο αερίου, μπορεί να είναι και προς τα έξω για μια ειδική περιοχή διαστάσεων των πλανητίσκων, εξαιτίας της απομακρύνσεως των πλανητίσκων με τις μικρότερες περιόδους εξαιτίας της αντιστάσεως του αερίου.
Κλείδωμα σε συντονισμούς
Η πλανητική μετανάστευση μπορεί να οδηγήσει στο «κλείδωμα» των πλανητών σε τροχιακούς συντονισμούς και αλύσους συντονισμών αν οι τροχιές τους συγκλίνουν. Οι τροχιές των πλανητών μπορούν να συγκλίνουν αν η μετανάστευση του εσώτερου πλανήτη ανασχεθεί στο εσωτερικό άκρο του δίσκου αερίου, δίνοντας ένα σύστημα με εσωτερικούς πλανήτες που περιφέρονται πολύ κοντά ο ένας στον άλλον. Μπορεί ακόμα η μετανάστευση να ανασχεθεί σε μία ζώνη συγκλίσεως, στην οποία οι ροπές που επάγουν την μετανάστευση Τύπου I αναιρούνται, π.χ. κοντά στη γραμμή πάγου στην περίπτωση μακρινότερων πλανητών. Οι βαρυτικές συναντήσεις μπορούν να οδηγήσουν και στη «σύλληψη» πλανητών με μεγάλες εκκεντρότητες σε συντονισμούς. Στην Υπόθεση της μεγάλης μεταστροφής (Grand tack hypothesis), η μετανάστευση του Δία σταματά και αντιστρέφεται όταν «κλειδώνει» την τροχιά του Κρόνου σε εξωτερικό συντονισμό με τη δική του. Η ανάσχεση της μεταναστεύσεως του Δία και του Κρόνου, και το κλείδωμα του Ουρανού και του Ποσειδώνα σε άλλους συντονισμούς ίσως να απέτρεψαν τη δημιουργία ενός συμπαγούς συστήματος από υπεργαίες, παρόμοιου με πολλά από αυτά που ανακαλύφθηκαν από την αποστολή Kepler. Η προς τα έξω μετανάστευση πλανητών μπορεί επίσης να οδηγήσει στο κλείδωμα πλανητίσκων σε συντονισμό με τον εξώτερο πλανήτη. Παρά το ότι η πλανητική μετανάστευση αναμένεται να οδηγεί σε συστήματα με αλύσους συντονισμών πλανητών, οι περισσότεροι εξωηλιακοί πλανήτες δεν βρίσκονται σε συντονισμούς. Οι άλυσοι συντονισμών μπορεί να διακοπούν από βαρυτικές αστάθειες μόλις ο δίσκος αερίου διαλυθεί. Οι αλληλεπιδράσεις με εναπομείναντες πλανητίσκους μπορούν να άρουν συντονισμούς πλανητών μικρής μάζας, αφήνοντάς τους σε τροχιές λίγο έξω από τον συντονισμό. Οι παλιρροϊκές αλληλεπιδράσεις με τον αστέρα, η τύρβη εντός του δίσκου και οι αλληλεπιδράσεις από τη διέλευση ενός άλλου πλανήτη μπορούν επίσης να άρουν συντονισμούς. Το κλείδωμα σε συντονισμό μπορεί ίσως να αποφευχθεί για πλανήτες μικρότερους του Ποσειδώνα που έχουν πολύ έκκεντρες τροχιές.
Στο Ηλιακό Σύστημα
Η μετανάστευση των εξωτερικών πλανητών είναι ένα «σενάριο» που προτάθηκε για την ερμηνεία μερικών από τα τροχιακά χαρακτηριστικά των σωμάτων στο εξώτατο Ηλιακό Σύστημα. Πέρα από την τροχιά του Ποσειδώνα υπάρχουν κατά σειρά η Ζώνη του Κάιπερ, ο διασκορπισμένος δίσκος και πολύ μακρύτερα το Νέφος του Όορτ, τρεις δηλαδή αραιοί πληθυσμοί μικρών σωμάτων. Στις αποστάσεις αυτές από τον Ήλιο η προσαύξηση ήταν πολύ αργή για να επιτρέψει τη δημιουργία πλανητών προτού διαλυθεί το ηλιακό νεφέλωμα, επειδή ο αρχικός δίσκος δεν είχε αρκετή πυκνότητα μάζας ώστε να δώσει έναν πλανήτη.
Σύμφωνα με αυτό το μοντέλο («Μοντέλο της Νίκαιας»), η Ζώνη του Κάιπερ ήταν αρχικώς πολύ πυκνότερη και πλησιέστερα στον Ήλιο: περιείχε εκατομμύρια πλανητίσκων και είχε το εξωτερικό της άκρο σε ηλιοκεντρική απόσταση περί τις 30 AU, τη σημερινή απόσταση του Ποσειδώνα. Μετά τον σχηματισμό του Ηλιακού Συστήματος, οι τροχιές όλων των γιγάντιων πλανητών συνέχισαν να μεταβάλλονται αργά, εξαιτίας των αλληλεπιδράσεών τους με μεγάλους αριθμούς πλανητίσκων. Μετά από 500 έως 600 εκατομμύρια έτη (δηλαδή πριν από περίπου 4 δισεκατομμύρια χρόνια), ο Δίας και ο Κρόνος πέρασαν από τον αμοιβαίο τροχιακό συντονισμό 2:1, δηλαδή ο Κρόνος εκτελούσε 1 περιφορά περί τον Ήλιο στον ίδιο χρόνο που ο Δίας εκτελούσε 2 περιφορές. Αυτή η κατάσταση αύξησε τις εκκεντρότητες των τροχιών τους και αποσταθεροποίησε τις τροχιές του Ουρανού και του Ποσειδώνα. Ακολούθησαν πολύ κοντινές προσεγγίσεις μεταξύ των δύο τελευταίων πλανητών και ως αποτέλεσμα ο Ποσειδών πέρασε εξωτερικά της τροχιάς του Ουρανού, βυθιζόμενος μέσα στην πυκνή ζώνη των πλανητίσκων. Ο Ουρανός και ο Ποσειδώνας διασκόρπισαν την πλειονότητα των σωμάτων αυτών προς την κατεύθυνση του Ηλίου, ενώ οι ίδιοι μετατοπίσθηκαν προς τα έξω. Οι πλανητίσκοι αυτοί συνέχισαν τη μετανάστευσή τους μέχρι που άρχισαν να αλληλεπιδρούν με τον Δία, του οποίου η τεράστια βαρύτητα τους έστειλε σε ελλειπτικές τροχιές μεγάλης εκκεντρότητας ή και τα εκτίναξε έξω από το Ηλιακό Σύστημα. Αυτό προκάλεσε την ελαφρά μετατόπιση του Δία προς τα μέσα. Αυτό το μοντέλο ερμηνεύει τη σημερινή αραιή κατανομή των υπερποσειδώνιων σωμάτων. Σε αντίθεση με τους εξωτερικούς πλανήτες, οι εσωτερικοί δεν πιστεύεται ότι έχουν μεταναστεύσει κατά τη διάρκεια της ζωής του Ηλιακού Συστήματος, εκτός από ασήμαντες μικρομεταβολές, επειδή οι τροχιές τους έχουν παραμείνει σταθερές μετά τον Ύστερο Βαρύ Βομβαρδισμό.
Πηγές
Μεταναστευση πλανητων Μεταναστευση
Περιεκτική Οικονομική και Εμπορική Συμφωνία
Η Περιεκτική Οικονομική και Εμπορική Συμφωνία (Comprehensive Economic and Trade Agreement CETA) είναι μια συμφωνία ελεύθερων συναλλαγών μεταξύ του Καναδά και της Ευρωπαϊκής Ένωσης. Εάν τεθεί σε ισχύ, η συμφωνία θα εξαλείψει το 98% των δασμών μεταξύ του Καναδά και της ΕΕ.
Οι διαπραγματεύσεις ολοκληρώθηκαν τον Αύγουστο του 2014. Όλα τα 28 κράτη μέλη της Ευρωπαϊκής Ένωσης ενέκριναν την τελικό κείμενο της CETA για την υπογραφή της, με το Βέλγιο να είναι η τελευταία χώρα για να δώσει την έγκρισή της. Ο Τζάστιν Τρυντώ, ο πρωθυπουργός του Καναδά ταξίδεψε στις Βρυξέλλες στις 30 Οκτωβρίου 2016 για να υπογράψει την συμφωνία εκ μέρους του Καναδά. Το Ευρωπαϊκό Κοινοβούλιο ενέκρινε τη συμφωνία για την 15 Φεβρουαρίου 2017 το μεγαλύτερο μέρος του μπορεί να εφαρμοστεί προσωρινά ήδη από τον Απρίλιο του 2017. Τα υπόλοιπα μέρη της συμφωνίας υπόκειται για επικύρωση από τα εθνικά νομοθετικά σώματα(κοινοβούλια).
Η Ευρωπαϊκή Επιτροπή αναφέρει η συνθήκη θα οδηγήσει σε εξοικονόμηση λίγο περισσότερο από μισό δισεκατομμύριο ευρώ σε φόρους για τους εξαγωγείς της ΕΕ κάθε χρόνο, η αμοιβαία αναγνώριση σε νομοθετικά κατοχυρωμένα επαγγέλματα, όπως αρχιτέκτονες, λογιστές και μηχανικούς, και ευκολότερη μεταφορά του προσωπικού της εταιρείας και των άλλων επαγγελματιών μεταξύ της ΕΕ και τον Καναδά. Η Ευρωπαϊκή Επιτροπή ισχυρίζεται ότι η CETA θα δημιουργήσει πιο ισότιμους όρους ανταγωνισμού μεταξύ Καναδά και ΕΕ σχετικά με τα δικαιώματα πνευματικής ιδιοκτησίας. Μια δημοσκόπηση που διεξήχθη από το Ινστιτούτο Angus Reid τον Φεβρουάριο 2017 κατέληξε στο συμπέρασμα ότι το 55% των Καναδών υποστηρίζει την CETA, ενώ μόνο το 10% είναι αντίθετο. Η υποστήριξη της ωστόσο έχει εξασθενίσει κατά τη σύγκριση με τη δημοσκόπηση που διεξήχθη το 2014. Αντίθετα, η Συμφωνία Ελεύθερου Εμπορίου Βόρειας Αμερικής (NAFTA) έχει ένα ποσοστό 44% υποστήριξη από τους Καναδούς τον Φεβρουάριο του 2017.
Οι επικριτές έχουν αντιταχθεί στην συνθήκη με την αιτιολογία ότι θα αποδυναμώσει τα δικαιώματα των Ευρωπαίων καταναλωτών, συμπεριλαμβανομένων εκείνων που αφορούν την ασφάλεια των τροφίμων, και ότι τα τιμολόγια είναι ήδη πολύ χαμηλά. Επίσης έχει επικριθεί ως όφελος μόνο για τις μεγάλες επιχειρήσεις και την πολυεθνικές εταιρείες, ενώ διακινδυνεύει καθαρές απώλειες, αύξηση της ανεργίας, και περιβαλλοντικές ζημίες επηρεάζοντας μεμονωμένους πολίτες. Η συμφωνία περιλαμβάνει επίσης ένα αμφιλεγόμενο μηχανισμό επίλυσης διαφορών μεταξύ επενδυτών και κράτους. Σε αντίθεση με τη δημοτικότητά του μεταξύ των Καναδών, η συμφωνία έχει προκαλέσει διαμαρτυρίες σε αρκετές ευρωπαϊκές χώρες.
Ιστορία
Η CETA είναι η μεγαλύτερη διμερής πρωτοβουλία του Καναδά από την NAFTA. Είχε εκκολαφτεί ως αποτέλεσμα μιας κοινής μελέτης «Αξιολόγηση του Κόστους και τα Οφέλη μιας Στενότερης Οικονομικής Εταιρικής Σχέσης ΕΕ-Καναδά», η οποία κυκλοφόρησε τον Οκτώβριο του 2008. Οι αξιωματούχοι ανακοίνωσαν την έναρξη των διαπραγματεύσεων στις 6 Μαΐου 2009 στην Σύνοδος Κορυφής του Καναδάς-ΕΕ στην Πράγα. Αυτή μετά τη Σύνοδο Κορυφής ΕΕ-Καναδά στην Οτάβα στις 18 Μαρτίου 2004, όπου οι ηγέτες συμφώνησαν σε ένα πλαίσιο για μια νέα Συμφωνία Εμπορίου και Ενίσχυση Επενδύσεων Καναδά-ΕΕ (TIEA). Η TIEA είχε ως στόχο να κινηθεί πέρα από τα θέματα της παραδοσιακής πρόσβασης στην αγορά, ώστε να περιλαμβάνει τομείς όπως το εμπόριο και η διευκόλυνση των επενδύσεων, τον ανταγωνισμό, την αμοιβαία αναγνώριση των επαγγελματικών προσόντων, των χρηματοοικονομικών υπηρεσιών, το ηλεκτρονικό εμπόριο, την προσωρινή είσοδο, μικρών και μεσαίων επιχειρήσεις, την αειφόρο ανάπτυξη, και την κοινή χρήση της επιστήμης και της τεχνολογίας.
Αγροτική
Η CETA δεν επηρεάζει τα μη δασμολογικά εμπόδια της ΕΕ, όπως τους ευρωπαϊκούς κανονισμούς για το βόειο κρέας, οι οποίες περιλαμβάνουν την απαγόρευση της χρήσης των αυξητικών ορμονών. Οι Καναδικοί ενδιαφερόμενοι φορείς έχουν επικρίνει τις καθυστερήσεις της ΕΕ στη διαδικασία έγκρισης των γενετικά τροποποιημένων οργανισμών (ΓΤΟ), και τις απαιτήσεις ανιχνευσιμότητας ΓΤΟ και την επισήμανση τους, κανένα από τα οποία απευθύνονται στην CETA.
Περιβαλλοντική
Τόσο η ΕΕ όσο και ο Καναδάς θα διατηρήσουν το δικαίωμα να ρυθμίζουν ελεύθερα σε τομείς δημοσίου συμφέροντος, όπως η προστασία του περιβάλλοντος, ή της υγείας των ανθρώπων και της ασφάλειας.
Διαμάχες Βίζας
Η Τσεχική Δημοκρατία, η Ρουμανία και η Βουλγαρία είχαν δηλώσει ότι δεν θα εγκρίνουν τη συμφωνία, με αποτέλεσμα να εκμηδενίζεται ολόκληρη η συμφωνία, μέχρι να αρθούν οι απαιτήσεις βίζας για τους πολίτες τους που εισέρχονται στον Καναδά. Όλες οι άλλες χώρες της ΕΕ είχαν ήδη βίζα για ελεύθερα ταξίδια στον Καναδά. Η απαιτήσεις Βίζα άρθηκαν για την Τσεχική Δημοκρατία στις 14 Νοεμβρίου 2013. Ο Καναδάς έχει δώσει γραπτή δέσμευση να ακυρώσει τις προϋποθέσεις έκδοσης βίζας για τους Βούλγαρους και Ρουμάνους υπηκόους που επισκέπτονται τον Καναδά για επαγγελματικούς λόγους και τον τουρισμό, μέσα σε προθεσμία το αργότερο έως το τέλος του 2017.
Εξωτερικοί σύνδεσμοι
Κατηγορία:Διεθνείς συνθήκες Κατηγορία:Διεθνές εμπόριο Κατηγορία:Οικονομία της Ευρωπαϊκής Ένωσης Κατηγορία:Οικονομία του Καναδά
Λίμνη Αμαντέους
Η Λίμνη Αμαντέους (αγγλ. Lake Amadeus) είναι αρκετά μεγάλη αλμυρή λίμνη κοντά στο κέντρο της Αυστραλίας, στο νοτιοδυτικό άκρο της Βόρειας Επικράτειας. Απέχει περίπου 50 χιλιόμετρα από τον Ουλουρού. Δίπλα της, στα βορειοδυτικά της, βρίσκεται η μικρότερη λίμνη Νηλ. Αμφότερες αποτελούν μέρος μιας αλυσίδας αλμυρών λιμνών, που έχει μήκος σχεδόν 500 χιλιόμετρα και αποκαλείται (ή η λεκάνη απορροής της) «Λεκάνη Αμαντέους».
Περιγραφή
Εξαιτίας της ξηρότητας της περιοχής η επιφάνεια της Λίμνης Αμαντέους είναι συνήθως μια στεγνή κρούστα από αλάτι. Μόνο σε καιρούς μεγάλων βροχοπτώσεων τα νερά της καταλαμβάνουν ολόκληρη την έκτασή της των 1.032 τετραγωνικών χιλιομέτρων και ρέουν με ενδιάμεσα ποταμάκια προς τις ανατολικότερες λίμνες της αλυσίδας, καταλήγοντας τελικώς στον ποταμό Φινκε.
Η λίμνη έχει πολύ μακρόστενο σχήμα, με μήκος 180 και πλάτος 10 χιλιόμετρα. Είναι η μεγαλύτερη αλμυρή λίμνη σε όλη τη Βόρεια Επικράτεια της Αυστραλίας. Εκτιμάται ότι περιέχει έως και 600 εκατομμύρια τόνους αλατιού, αλλά η εκμετάλλευσή του δεν είναι βιώσιμη εξαιτίας της πολύ απομακρυσμένης τοποθεσίας.
Ιστορία
Ο πρώτος Ευρωπαίος που έφθασε στη λίμνη ήταν ο εξερευνητής Έρνεστ Τζάιλς, το 1872. Ο Τζάιλς αρχικώς ήθελε να τιμήσει τον ευεργέτη του, βαρόνο Φέρντιναντ φον Μύλερ, βαφτίζοντας τη λίμνη «Λίμνη Φερδινάνδου». Ωστόσο ο Μύλερ τον έπεισε να τιμήσει αντί για αυτόν τον τότε Βασιλέα της Ισπανίας Αμεδαίο Α΄, που είχε νωρίτερα επιδαψιλεύσει τιμητικές διακρίσεις στον Μύλερ.
Πηγές
Αμαντεους Κατηγορία:Αλμυρές λίμνες
Έσμον Σάιμον
Σταδιοδρομία
Αρχικά εργάστηκε ως γραμματέας στην Συνεργατική Εταιρεία του Σάουθ Γουέστ Μπέι από το 1978 ως το 1982 και στη συνέχεια ασχολήθηκε με ιδιωτικές επιχειρήσεις (λιανικής πώλησης και αλιείας) ως το 1998.
Υπηρέτησε στη συνέλευση στην επαρχία Μαλάμπα από το 1992 ως το 1996 και στη συνέχεια εξελέγη μέλος του Κοινοβουλίου στην Μαλεκούλα στις γενικές εκλογές που διεξήχθησαν τον Δεκέμβριο του 1998. Σήμερα ανήκει στο Μελανησιακό Προοδευτικό Κόμμα.
Διορίστηκε υπουργός Συνεργασίας και Επιχειρησιακής Ανάπτυξης κατά την πρωθυπουργία του Σάτο Κίλμαν στις 18 Φεβρουαρίου 2010. Ο Κίλμαν αποχώρησε από την εξουσία στις 24 Απριλίου μετά την πρόταση δυσπιστίας εναντίον της κυβέρνησης, όμως την κέρδισε ξανά στις 13 Μαΐου, με απόφαση του Εφετείου, το οποίο κήρυξε την εκλογή της νέας κυβέρνησης μη συνταγματική. Ο Σάιμον αποχώρησε ξανά από υπουργός στις 17 Μαΐου, με τον ανασχηματισμό της κυβέρνησης Κίλμαν και την αντικατάσταση του υπουργού με τον Ντον Κεν.
Στις 11 Φεβρουαρίου 2016 εξελέγη Πρόεδρος του Κοινοβουλίου του Βανουάτου.
Παραπομπές
Κατηγορία:Πρόεδροι του Βανουάτου
Ορφέας Γεωργίου
Ο Ορφέας Γεωργίου (Αθήνα, 16 Νοεμβρίου 1994) είναι Έλληνας δικηγόρος και κομματικό στέλεχος της Νέας Δημοκρατίας. Από τον Ιούνιο του 2022 είναι πρόεδρος της ΟΝΝΕΔ.
Γεννήθηκε και μεγάλωσε στην Αθήνα, με καταγωγή από την Αλεξανδρούπολη. Ύστερα από την αποφοίτησή του από το Λεόντιο Λύκειο Αθηνών, ξεκίνησε το 2012 τις σπουδές του στο Τμήμα Νομικής του Δημοκριτείου Πανεπιστημίου Θράκης, απ΄όπου έλαβε πτυχίο Νομικής τον Ιανουάριο του 2018. Από το 2018, εργάζεται ως δικηγόρος στην Αθήνα, με ειδίκευση στο Ποινικό Δίκαιο και για νομικά ζητήματα οικονομικών συναλλαγών. Είναι κάτοχος μεταπτυχιακού διπλώματος (MSc) πάνω στο Δίκαιο και τα Οικονομικά από το Πανεπιστήμιο Πειραιώς.
Κατά τα φοιτητικά του χρόνια, ανέπτυξε πολιτική δράση, όντας ενεργό στέλεχος της ΔΑΠ-ΝΔΦΚ και της ΟΝΝΕΔ, ενώ διετέλεσε υπεύθυνος πόλης της ΔΑΠ-ΝΔΦΚ Κομοτηνής. Από το 2019 έως το 2022 διετέλεσε γραμματέας Οργανωτικού της ΟΝΝΕΔ. Κατά το 13ο Τακτικό Σύνεδριο της ΟΝΝΕΔ, τον Ιούνιο του 2022, ο Γεωργίου εξελέγη πρόεδρος της ΟΝΝΕΔ, συγκεντρώνοντας ποσοστό 88,6% επί των συνέδρων που στήριξαν την υποψηφιότητά του.
Παραπομπές
Κατηγορία:Πολιτικοί της Νέας Δημοκρατίας Κατηγορία:Πρόεδροι της ΟΝΝΕΔ Κατηγορία:Έλληνες δικηγόροι Κατηγορία:Έλληνες πολιτικοί
Δημήτρης Τζανουδάκης
Ο Δημήτρης Τζανουδάκης (γεννήθηκε το 1950 στην Ελλάδα) είναι διακεκριμένος Έλληνας βοτανολόγος.
Σπούδασε βιολογία στο Πανεπιστήμιο Πατρών. Σήμερα εργάζεται ως Καθηγητής ταξινόμησης φυτών και βιογεωγραφίας στο Πανεπιστήμιο Πατρών. Έχει δημοσιεύσει έρευνες με θέματα όπως η κυτταρογενετική, η φυλογενετική, η ταξινόμηση, η διατήρηση και η γεωγραφία των φυτών, με έμφαση στα γένη Άλλιο και Παιώνια.
Το είδος φυτού Allium tzanoudakisanum ονομάστηκε από το επώνυμό του.
Παραπομπές
Κατηγορία:Έλληνες βοτανολόγοι
Άσβωτος
Η Άσβωτος (Ἄσβωτος) ήταν μια πόλη στην αρχαία Θεσσαλία. Προς το παρόν η θέση της είναι άγνωστη. Η Άσβωτος μπορεί να ήταν πόλη-κράτος κατά τον 4ο και 3ο αιώνα π.Χ.
Παραπομπές
Κατηγορία:Χαμένες αρχαίες πόλεις Κατηγορία:Εγκαταλελειμμένοι οικισμοί στην Ελλάδα
Έντουαρντ Τσεχ
Ο Εντουάρντ Τσεχ (Eduard Čech, 29 Ιουνίου 1893, Στρατσόβ - 15 Μαρτίου 1960, Πράγα) ήταν Τσέχος μαθηματικός. Είναι γνωστός στα μαθηματικά κυρίως για την εισαγωγή της λεγόμενης συνομολογίας Τσεχ.
Βιογραφία
Ο Εντουάρντ Τσεχ γεννήθηκε στο Στράτσοβ της Βοημίας. Ο πατέρας του ήταν ο Τσενέκ Τσεχ, χωροφύλακας, και η μητέρα του η Άννα Τσεχόβα, το γένος Κλεπλόβα. Αφού αποφοίτησε από το γυμνάσιο του Hradec Králové, ο Έντουαρντ Τσεχ άρχισε να σπουδάζει μαθηματικά στη Σχολή Τεχνών του Πανεπιστημίου Charles-Ferdinand στην Πράγα το 1912. Το 1915 αναγκάστηκε να διακόψει τις σπουδές του λόγω του πολέμου, καθώς κλήθηκε στο στρατό. Αφού γύρισε από τον πόλεμο, επέστρεψε στο σχολείο και ολοκλήρωσε κανονικά τις πανεπιστημιακές του σπουδές. Προκειμένου να μπορέσει να ασκήσει το επάγγελμα του καθηγητή, πέρασε επίσης το τεστ καταλληλότητας εκπαιδευτικών εκείνη την εποχή και έλαβε έγκριση στα μαθηματικά και την περιγραφική γεωμετρία. Στη συνέχεια δίδαξε για μικρό χρονικό διάστημα στο σχολείο της Πράγας-Holešovice. Το 1920 υπέβαλε μια επαγγελματική μαθηματική πραγματεία με θέμα "Το καμπυλόγραμμο και επιφανειακό στοιχείο τρίτης τάξης" και βάσει αυτής της εργασίας ανακηρύχθηκε διδάκτορας της φιλοσοφίας. Χάρη σε μια υποτροφία, ο Εντουάρντ Τσεχ είχε τη δυνατότητα να περάσει το σχολικό έτος 1921-1922 στο Τορίνο της Ιταλίας, όπου εμβάθυνε τις γνώσεις του, ιδίως στον τομέα των προβολικών ιδιοτήτων των γεωμετρικών σχημάτων, υπό τον καθηγητή του Γκουίντο Φουμπίνι. Κατά την επιστροφή του από το εξωτερικό, ο Τσεχ υπέβαλε αίτηση για υφηγεσία. Το 1922, έγινε πράγματι κάτοχος του τίτλου από το Πανεπιστήμιο της Πράγας για την προβολική διαφορική γεωμετρία. Ένα χρόνο αργότερα διορίστηκε έκτακτος καθηγητής μαθηματικών στο Πανεπιστήμιο Μασάρικ στο Μπρνο, όπου είχε δημιουργηθεί κενή θέση μετά τον θάνατο του Μαθάιας Λερχ.
Ο καθηγητής Λαντισλάβ Σέιφερτ δίδασκε γεωμετρία στο Πανεπιστήμιο του Μπρνο, επομένως έμεινε στον Τσεχ να διδάξει άλγεβρα και ανάλυση. Παρόλο που ούτε η μαθηματική ανάλυση ούτε η άλγεβρα ήταν το επίκεντρο των ενδιαφερόντων του εκείνη την εποχή, διείσδυσε σε αυτά μέσα σε σύντομο χρονικό διάστημα και σύντομα έδωσε με επιτυχία διαλέξεις και στους δύο κλάδους. Το 1928 διορίστηκε τακτικός καθηγητής. Το 1930-1931 ήταν κοσμήτορας της Σχολής Θετικών Επιστημών του Πανεπιστημίου Μασάρικ. Από το 1931 άρχισε να ασχολείται εντατικά με την τοπολογία. Το 1935 ο Εντουάρντ Τσεχ συμμετείχε σε ειδικό συνέδριο για τη συνδυαστική τοπολογία στη Μόσχα, όπου τα αποτελέσματα της επιστημονικής του εργασίας στην τοπολογία προσέλκυσαν μεγάλη προσοχή. Κατά συνέπεια, προσκλήθηκε να δώσει για ένα διάστημα διαλέξεις στο Μαθηματικό Κέντρο του Ινστιτούτου Προηγμένων Μελετών στο Πρίνστον. Το 1936 επέστρεψε από τις ΗΠΑ και την ίδια χρονιά ίδρυσε ένα σεμινάριο τοπολογίας στο Μπρνο, το οποίο παρήγαγε 26 επιστημονικές εργασίες σε 3 χρόνια. Η δραστηριότητα του σεμιναρίου συνεχίστηκε και μετά το κλείσιμο των τσεχικών πανεπιστημίων το 1939, αν και υπό καθεστώς περιορισμού. Οι Έντουαρντ Τσεχ, Γιόζεφ Νόβακ και Μπέντριχ Ποσπίσιλ, οι κύριοι εκπρόσωποι του τοπολογικού σεμιναρίου, συναντήθηκαν στο διαμέρισμα του Ποσπίσιλ μέχρι το 1941. Με τη σύλληψη του B. Ποσπίσιλ από την Γκεστάπο, αυτή η μορφή συλλογικής μαθηματικής έρευνας έλαβε τέλος.
Μετά τον πόλεμο, το 1945, ο Εντουάρντ Τσεχ έφυγε από το Μπρνο για τη Σχολή Θετικών Επιστημών του Πανεπιστημίου του Καρόλου στην Πράγα. Το 1947 ανέλαβε επικεφαλής του Ερευνητικού Ινστιτούτου Μαθηματικών της Τσεχικής Ακαδημίας Επιστημών και Τεχνών, του οποίου ηγήθηκε μέχρι το 1950, όταν διορίστηκε πρώτος διευθυντής του Κεντρικού Ινστιτούτου Μαθηματικών. Το 1952, ήταν από τους πρώτους που διορίστηκαν μέλη της Τσεχοσλοβακικής Ακαδημίας Επιστημών, και μετά την ίδρυση του Μαθηματικού Ινστιτούτου της Τσεχοσλοβακικής Ακαδημίας Επιστημών, του ανατέθηκε η διοίκησή του. Το 1954 μετακόμισε στη Σχολή Μαθηματικών και Φυσικής του Πανεπιστημίου του Καρόλου, όπου δημιούργησε το Ινστιτούτο Μαθηματικών του Πανεπιστημίου του Καρόλου.
Οι επιστημονικές εργασίες του Εντουάρντ Τσεχ σχετίζονται κυρίως με τη διαφορική γεωμετρία και την τοπολογία. Η παραμονή του στο Τορίνο κατά το σχολικό έτος 1921-1922 σηματοδότησε τη συνεργασία μεταξύ του Τσεχ και του Γκουίντο Φουμπίνι, η οποία κατέληξε σε δύο έργα, το δίτομο Geometria proiettiva differenziale (Διαφορική προβολική γεωμετρία), που εκδόθηκε διαδοχικά το 1926 και το 1927 στην Μπολόνια, και το Introduction à la géométrie projective différentielle des surfaces (Εισαγωγή στη διαφορική προβολική γεωμετρία επιφανειών), που εκδόθηκε στο Παρίσι το 1931 και έφερε την αναγνώριση και των δύο μαθηματικών στον μαθηματικό κόσμο. Γύρω στο 1928, η προσοχή του Τσέχωφ αποσπάστηκε προσωρινά από τα προβλήματα της διαφορικής γεωμετρίας και άρχισε να ενδιαφέρεται περισσότερο για την τοπολογία, τόσο τη γενική όσο και την αλγεβρική.
Συνολικά, δημοσίευσε 12 εργασίες στη γενική τοπολογία, με την πρώτη τοπολογική εργασία που δημοσιεύτηκε το 1930. Το 1936 δημοσίευσε το βιβλίο Point Sets, το οποίο είχε μεγάλη σημασία για την ανάπτυξη των μαθηματικών της Τσεχοσλοβακίας. Μετά το 1945 επέστρεψε στη διαφορική γεωμετρία, πάνω στην οποία συνέχισε να εργάζεται μέχρι το θάνατό του. Το 1959 δηµοσίευσε το βιβλίο Topological Spaces, στο οποίο συνόψισε τις υπάρχουσες γνώσεις και τις επέκτεινε µε τα αποτελέσµατα του τοπολογικού σεµιναρίου του Μπρνο.
Ο Εντουάρντ Τσεχ έδωσε επίσης μεγάλη προσοχή στα θέματα των σχολικών μαθηματικών. Ήταν συγγραφέας πολλών σχολικών εγχειριδίων για το γυμνάσιο και διοργάνωνε σεμινάρια για τα μαθηματικά του γυμνασίου και του δημοτικού για τους καθηγητές του γυμνασίου.
Εξωτερικοί σύνδεσμοι
Κατηγορία:Μαθηματικοί αναλυτές Κατηγορία:Τσέχοι μαθηματικοί Κατηγορία:Μαθηματικοί του 20ού αιώνα
Αμαντούρ
Ο Αμαντούρ (Amadour) είναι άγιος της Ρωμαιοκαθολικής Εκκλησίας, που έζησε σε άγνωστο αιώνα, μάλλον κατά την ύστερη αρχαιότητα ή τον πρώιμο Μεσαίωνα. Πιστεύεται ότι υπήρξε ερημίτης. Η μνήμη του εορτάζεται στις 20 Αυγούστου. Συμφωνα με την παράδοση έζησε στην περιοχή του Κερσύ της Γαλλίας.
Θεωρείται ο ιδρυτής του ιερού ή προσευχηταρίου της Παναγίας του Ροκαμαντούρ στη νοτιοδυτική Γαλλία. Συγκεκριμένα, το 1162 ανακαλύφθηκε στο Ροκαμαντούρ ένας αρχαίος τάφος που περιείχε ένα λείψανο. Λίγο αργότερα αναπτύχθηκε η παράδοση του Αμαντούρ: ότι έζησε στα χρόνια του Χριστού, ήταν υπηρέτης της Παναγίας, μετά πήρε ως σύζυγό του την Αγία Βερόνικα και αργότερα έγινε ιεραπόστολος στη Γαλατία. Στο ίδιο πλαίσιο χρονικής τοποθετήσεως της ζωής του ταυτίσθηκε με τον Ζακχαίο από το Ευαγγέλιο του Λουκά και αναφέρεται ότι ήταν παρών στο μαρτύριο του Αποστόλου Παύλου.
Στην πιθανότερη εκδοχή ωστόσο ο Αμαντούρ γεννήθηκε τον 3ο αιώνα μ.Χ.. Μπορεί όμως η ιστορία του να είναι τελείως φανταστική και ο ίδιος να μην υπήρξε ποτέ. Δεν υπάρχει κάποιο θεμελιωμένο στοιχείο για την ταύτισή του με τον Άγιο Αματόρ, επίσκοπο της Οσέρ (388-418).
Πηγές
Αμαντουρ
Γενιά Άλφα
250px|μικρογραφία|Ποσοστό γονιμότητας ([[2020)]]
Η περίοδος γέννησης των μελών της γενιάς, σηματοδοτείται από πτώση των ποσοστών γονιμότητας σε μεγάλο μέρος του κόσμου. Το ενδιαφέρον των μελών της στρέφεται ολοένα και περισσότερο προς την έξυπνη τεχνολογία και τις υπηρεσίες steaming με το ενδιαφέρον για την τηλεόραση να μειώνεται. Μελέτες υποδεικνύουν ότι οι αλλεργίες, η παχυσαρκία και τα προβλήματα υγείας που σχετίζονται με τον χρόνο έκθεσης στην οθόνη έχουν γίνει ολοένα και πιο διαδεδομένα μεταξύ των παιδιών τα τελευταία χρόνια. Ένα από τα μεγαλύτερα γεγονότα στη σύντομη ζωή της γενιά είναι η πανδημία COVID-19, η οποία δεν αποτελεί άμεση απειλή για τα παιδιά, αλλά έχει πολλές έμμεσες επιπτώσεις στη ζωή τους.
Παραπομπές
Κατηγορία:21ος αιώνας Κατηγορία:Δημογραφία
Χην (Θεσσαλία)
Η Χην (Χήν), επίσης γνωστή ως Χήναι (Χῆναι), ήταν κωμόπολη και πόλη-κράτος της Οιταίας στην αρχαία Θεσσαλία. Η ύπαρξη της τεκμηριώνεται από έργο του Παυσανία.
Η θέση της πόλης βρίσκεται στο όρος Οίτη.
Παραπομπές
Κατηγορία:Οίτη Κατηγορία:Εγκαταλελειμμένοι οικισμοί στην Ελλάδα
Χρηματοοικονομική μηχανική
Η χρηματοοικονομική μηχανική είναι ένα διεπιστημονικό πεδίο που περιλαμβάνει τη χρηματοοικονομική θεωρία, τις μεθόδους μηχανικής, τα εργαλεία των μαθηματικών και την πρακτική του προγραμματισμού. Έχει επίσης οριστεί ως η εφαρμογή τεχνικών μεθόδων, ειδικά από τη μαθηματική χρηματοοικονομική και την υπολογιστική χρηματοοικονομική, στην πρακτική της χρηματοοικονομικής.
Η χρηματοοικονομική μηχανική διαδραματίζει βασικό ρόλο στην επιχείρηση παραγώγων με γνώμονα τους πελάτες — παρέχοντας εξωχρηματιστηριακές συμβάσεις και σχεδιάζοντας διάφορα δομημένα προϊόντα — που περιλαμβάνει ποσοτική μοντελοποίηση, ποσοτικό προγραμματισμό και διαχείριση κινδύνου χρηματοοικονομικών προϊόντων σε συμμόρφωση με τους κανονισμούς και τις απαιτήσεις ρευστότητας.
Κλάδος
Η χρηματοοικονομική μηχανική βασίζεται σε εργαλεία από τα εφαρμοσμένα μαθηματικά, την επιστήμη των υπολογιστών, τη στατιστική και την οικονομική θεωρία. Με την ευρεία έννοια, οποιοσδήποτε χρησιμοποιεί τεχνικά εργαλεία στα χρηματοοικονομικά θα μπορούσε να ονομαστεί χρηματοοικονομικός μηχανικός, για παράδειγμα οποιοσδήποτε προγραμματιστής υπολογιστών σε τράπεζα ή οποιοσδήποτε στατιστικολόγος σε κυβερνητικό οικονομικό γραφείο. Ωστόσο, οι περισσότεροι επαγγελματίες περιορίζουν τον όρο σε κάποιον που έχει εκπαιδευτεί σε όλο το φάσμα των σύγχρονων χρηματοοικονομικών εργαλείων και του οποίου η εργασία βασίζεται στη χρηματοοικονομική θεωρία.
Παραπομπές
Κατηγορία:Χρηματοοικονομικά
Τζέιμς Μπέικερ
Ο Τζέιμς Άντισον Μπέικερ (αγγλικά: James Addison Baker III, 28 Απριλίου 1930), είναι Αμερικανός πολιτικός, δικηγόρος, πρώην κυβερνητικός αξιωματούχος και πολιτική προσωπικότητα των ΗΠΑ, που υπηρέτησε ως 61ος Υπουργός Εξωτερικών των Ηνωμένων Πολιτειών υπό την Κυβέρνηση Τζορτζ Χ.Ο. Μπους, από το 1989 έως το 1992. Είναι μέλος του Ρεπουμπλικανικού Κόμματος.
Υπηρέτησε ως 67ος Υπουργός Οικονομικών των Ηνωμένων Πολιτειών υπό την Κυβέρνηση Ρόναλντ Ρήγκαν, από το 1985 έως το 1988, ως 10ος και 16ος Προσωπάρχης του Λευκού Οίκου στην προεδρία Ρήγκαν (1981-1985) καθώς και στην προεδρία Μπους (1992-1993). Επιπλέον, υπηρέτησε ως Υφυπουργός Εμπορίου των Ηνωμένων Πολιτειών υπό την Κυβέρνηση Τζέραλντ Φορντ, από το 1975 έως το 1976.
Ήταν από τα κεντρικά πρόσωπα στον Πόλεμο του Κόλπου (1990-1991), καθώς και από τα κεντρικά πρόσωπα που διαδραμάτισαν ρόλο στην παγκόσμια πολιτική κατά την κατάρρευση της Σοβιετικής Ένωσης και το τέλος του Ψυχρού Πολέμου.
Παραμένει ενεργός στις δημόσιες υποθέσεις μέχρι και σήμερα.
Βιογραφία
Ο Τζέιμς Μπέικερ, γεννήθηκε τον Απρίλιο του 1930 στο Χιούστον του Τέξας, όπου και μεγάλωσε κατά τα παιδικά και εφηβικά του χρόνια. Αποφοίτησε από το Λύκειο "The Hill School" ως οικότροφος, στο Πότσταουν της Πενσυλβάνια το 1948. Σπούδασε Ιστορία στο Πανεπιστήμιο Πρίνστον, λαμβάνοντας πτυχίο (BA) το 1952 με διάκριση. Στη συνέχεια σπούδασε Νομική στο Πανεπιστήμιο του Τέξας στο Ώστιν, και έλαβε πτυχίο (LLB) το 1957.
Υπηρέτησε ενεργά στο Σώμα των Πεζοναυτών των ΗΠΑ από το 1952 έως το 1954, και ως έφεδρος από το 1954 έως το 1958, οπότε και αποχώρησε με τον βαθμό του Λοχαγού.
Παραπομπές
Κατηγορία:Υπουργοί εξωτερικών των ΗΠΑ Κατηγορία:Προεδρία του Τζορτζ Χ.Ο. Μπους Κατηγορία:Υπουργοί Οικονομικών των ΗΠΑ Κατηγορία:Προεδρία του Ρόναλντ Ρήγκαν Κατηγορία:Προσωπάρχες του Λευκού Οίκου Κατηγορία:Αξιωματούχοι του Λευκού Οίκου Κατηγορία:Κυβερνητικοί αξιωματούχοι Κατηγορία:Πολιτικοί του Ρεπουμπλικανικού Κόμματος (ΗΠΑ) Κατηγορία:Αμερικανοί πολιτικοί Κατηγορία:Αμερικανοί δικηγόροι Κατηγορία:Αμερικανοί στρατιωτικοί
Αρένα Ροστόφ
Η Αρένα Ροστόφ («Ростов Арена») είναι στάδιο ποδοσφαίρου στο Ροστόφ επί του Ντον στη Ρωσία. Είναι ένα από τα γήπεδα που χρησιμοποιήθηκε στο Παγκόσμιο Κύπελλο του 2018. Είναι η έδρα της ΦΚ Ροστόφ του Πρωταθλήματος Ρωσίας. Έχει χωρητικότητα 45.000 θεατών.
Ιστορία
αριστερά|μικρογραφία| Αρένα Ροστόφ Τον Ιούνιο του 2013, κατά την ανακαίνιση του σταδίου, βρέθηκαν πέντε οβίδες από τον Β΄ Παγκόσμιο Πόλεμο, σχεδόν άψογα διατηρημένες.
Τον Αύγουστο του 2013, ξεκίνησαν οι εργασίες για την αμμώδη πρόσχωση θεμελίωσης του σταδίου. Οι εργασίες για τη θεμελίωση ολοκληρώθηκαν τον Μάιο του 2014. Η κατασκευή της υποδομής του σταδίου ξεκίνησε τον Οκτώβριο του 2015. Τον Δεκέμβριο το εργοτάξιο άρχισε να φέρνει βαρύ εξοπλισμό και υλικά κατασκευής. Τον Ιανουάριο του 2015, τα πληρώματα άρχισαν να μεταφέρουν πυλώνες.
Τον Μάρτιο του 2015, το έργο του σταδίου αναθεωρήθηκε, μειώνοντας το κόστος κατασκευής σε 3 δισεκατομμύρια ρούβλια. Το καλοκαίρι του 2015 ολοκληρώθηκε η πασσαλόπηξη και ξεκίνησε η κατασκευή ανωδομής.
Τον Δεκέμβριο του 2015, ξεκίνησαν οι εργασίες για την τοποθέτηση του μεταλλικού σκελετού οροφής. Τον Ιούλιο του 2016, ξεκίνησαν οι εργασίες για το τσιμεντένιο μπολ του σταδίου. Επιπλέον, οι οικοδόμοι ξεκίνησαν την κατασκευή της πρόσοψης και άρχισαν τον εξωραϊσμό της παρακείμενης περιοχής στο στάδιο. Τον Νοέμβριο του 2016, ολοκληρώθηκαν πλήρως οι εργασίες από οπλισμένο σκυρόδεμα της κύριας λεκάνης του γηπέδου και ξεκίνησε η εγκατάσταση της στέγης. Στις 22 Δεκεμβρίου 2017, ολοκληρώθηκε η κατασκευή του γηπέδου. Στις 15 Απριλίου 2018, το στάδιο φιλοξένησε τον πρώτο του αγώνα μεταξύ της ΦΚ Ροστόφ και της ΣΚΑ Χαμπάροφσκ. Το στάδιο άνοιξε επίσημα στις 13 Μαΐου 2018, με έναν φιλικό ποδοσφαιρικό αγώνα μεταξύ της ΦΚ Ροστόφ και της ΦΚ Ουράλ.
Σχεδιασμός
μικρογραφία|480x480εσ| Εσωτερικό του σταδίου Το 2011 παρουσιάστηκε το τελικό σχέδιο για το νέο γήπεδο από την Populous. Το ακανόνιστο σχήμα τόσο της οροφής όσο και των κερκίδων είναι ιδιαίτερα χαρακτηριστικά. Μέρος των θέσεων θα είναι προσωρινό, για το Παγκόσμιο Κύπελλο του 2018. Μετά τη διοργάνωση η χωρητικότητα μπορεί να μειωθεί σε 42.000 θέσεις. Όπως επιβεβαίωσε ο κύριος αρχιτέκτονας για την περιοχή του Ροστόφ, αυτό το στάδιο πρόκειται να είναι η αρχή ενός νέου κέντρου πόλης. Θα είναι το πρώτο μεγάλο έργο που κατασκευάστηκε στη νότια όχθη του ποταμού Ντον, με την υπόλοιπη πόλη να βρίσκεται βόρεια. Το συνολικό κόστος του σταδίου ήταν 19,84 δισεκατομμύρια ρούβλια. Με προορισμούς για ψώνια και φαγητό, το στάδιο θα χρησιμεύσει ως κομβικό σημείο για επενδύσεις και νέες εξελίξεις.
Μετά το Παγκόσμιο Κύπελλο του 2018
Μετά το Παγκόσμιο Κύπελλο του 2018, η αρένα χρησιμοποιείται για τους αγώνες της ΦΚ Ροστόφ και για τους αγώνες της Εθνικής Ρωσίας ανδρών, καθώς και για άλλες αθλητικές και πολιτιστικές εκδηλώσεις.
Εξωτερικοί σύνδεσμοι
Κατηγορία:Στάδια ποδοσφαίρου στη Ρωσία Κατηγορία:Στάδια Παγκοσμίου Κυπέλλου Ποδοσφαίρου 2018
Όρτε
Το Όρτε είναι πόλη στην επαρχία Βιτέρμπο, στην περιοχή Λάτιο, 60 χιλιόμετρα βόρεια της Ρώμης.
Εξωτερικοί σύνδεσμοι
Κατηγορία:Πόλεις του Λάτιου
Μιγιάτ Γκατσίνοβιτς
Βοϊβοντίνα
Ο Γκατσίνοβιτς γεννήθηκε στο Νόβι Σαντ ενώ ο πατέρας του, Βλάντιμιρ, έπαιζε για την ΟΦΚ Μπέτσεϊ 1918. Η οικογένειά του κατάγεται από το Τρεμπίνιε της Βοσνίας και Ερζεγοβίνης, όπου ο Γκατσίνοβιτς επέστρεψε όταν ο πατέρας του τελείωσε την καριέρα του. Ξεκίνησε να παίζει ποδόσφαιρο στην ΦΚ Λέοταρ, πριν ενταχθεί στην ακαδημία νέων της Βοϊβοντίνα Νόβι Σαντ. Έκανε το ντεμπούτο του στην πρώτη ομάδα στις 19 Μαρτίου 2013, μπαίνοντας ως αλλαγή σε μια εντός έδρας νίκη με 3-0 επί της ΦΚ Ντόνι Σρεμ. Στις 18 Μαΐου 2013, σημείωσε το πρώτο του γκολ για την πρώτη ομάδα σε μια εντός έδρας νίκη πρωταθλήματος με 3–2 επί της Ραντνίτσκι Νις.
Αφού είχε ήδη καθιερώσει τη θέση του στην αρχική ενδεκάδα, ο Γκατσίνοβιτς βοήθησε τη Βοϊβοντίνα να κερδίσει το Κύπελλο Σερβίας 2013–14 στην εκατονταετηρίδα του συλλόγου. Ορίστηκε αρχηγός της ομάδας στις αρχές του 2015, και τελικά έγινε ο πρώτος σκόρερ της στο πρωτάθλημα τη σεζόν 2014–15, σημειώνοντας 11 γκολ.
Άιντραχτ Φρανκφούρτης
Το καλοκαίρι του 2015, ο Γκατσίνοβιτς μετακόμισε στη Γερμανία, όπου υπέγραψε με την Άιντραχτ Φραγκφούρτης. Έκανε το επίσημο ντεμπούτο του για τον σύλλογο στις 28 Νοεμβρίου 2015, παίζοντας και τα 90 λεπτά σε μια εκτός έδρας ήττα για το πρωτάθλημα με 1–2 εναντίον της 1. ΦΣΦ Μάιντς 05. Στις 19 Μαΐου 2016, ο Γκατσίνοβιτς σημείωσε το γκολ της ισοφάρισης στον πρώτο αγώνα των πλέι οφ για τον υποβιβασμό της Μπούντεσλγικα 2015-16 εναντίον της Νυρεμβέργης, πριν δώσει ασίστ για το μοναδικό γκολ στον επαναληπτικό εκτός έδρας αγώνα, για να κρατήσει την ομάδα του στην πρώτη κατηγορία.
Χόφενχαϊμ
Στις 4 Αυγούστου 2020, ο Γκατσίνοβιτς υπέγραψε στη Χόφενχαϊμ 1899 ως μέρος μιας συμφωνίας ανταλλαγής, με τον Στέφεν Τσούμπερ να πηγαίνει στη Φρανκφούρτη. Υπέγραψε 4ετές συμβόλαιο.
Παναθηναϊκός (δανεισμός)
Στις 31 Ιανουαρίου 2022, στην τελευταία ημέρα της χειμερινής μεταγραφικής περιόδου, ο Παναθηναϊκός ολοκλήρωσε το δανεισμό του Γκατσίνοβιτς, μέχρι το καλοκαίρι του 2022.
ΑΕΚ
Στις 28 Ιουνίου 2022, ο Γκατσίνοβιτς υπέγραψε συμβόλαιο 4 ετών με την ΑΕΚ.
Εθνική ομάδα
Ο Γκατσίνοβιτς έπαιξε για τη Βοσνία και Ερζεγοβίνη στο επίπεδο Κ17, πριν επιλέξει τελικά να εκπροσωπήσει τη Σερβία στο επίπεδο Κ19. Ήταν μέλος της ομάδας που κέρδισε το Ευρωπαϊκό Πρωτάθλημα Κ19 το 2013. Επιπλέον, ο Γκατσίνοβιτς πέτυχε την ισοφάριση απέναντι στην Πορτογαλία στο 85ο λεπτό του ημιτελικού. Εμφανίστηκε επίσης στο Ευρωπαϊκό Πρωτάθλημα Κ19 του 2014.
Στη συνέχεια, εκπροσώπησε τη Σερβία στο Παγκόσμιο Κύπελλο Κ20 του 2015, κερδίζοντας το χρυσό μετάλλιο.
Έκανε το ντεμπούτο του για την εθνική ανδρών στις 24 Μαρτίου 2017 εναντίον της Γεωργίας, αντικαθιστώντας τον Φίλιπ Κόστιτς στο 81ο λεπτό και σημείωσε το τρίτο γκολ για τη Σερβία στο 86ο λεπτό. Τον Μάιο του 2018 ονομάστηκε στην προκριματική ομάδα της Σερβίας για το Παγκόσμιο Κύπελλο του 2018 στη Ρωσία, αλλά δεν επιλέχθηκε για την τελική αποστολή.
Συλλογικές
Βοϊβοντίνα
Παναθηναϊκός
ΑΕΚ
Διεθνείς
Σερβία
Κοινοβούλιο του Σλέσβιχ-Χόλσταϊν
Το Κοινοβούλιο του Σλέσβιχ-Χόλσταϊν είναι το νομοθετικό σώμα του κρατιδίου Σλέσβιχ-Χόλσταϊν.
Ο τρόπος οργάνωσης και λειτουργίας του κοινοβουλίου ορίστηκαν στο 16 άρθρο του συντάγματος του κρατιδίου. Τα μέλη του κοινοβουλίου εκλέγονται με δημοκρατικές και άμεσες εκλογές, για πενταετή θητεία. Αυτά με τη σειρά τους εκλέγουν τον πρωθυπουργό. Η 20η Συνέλευση του κοινοβουλίου άρχισε τη θητεία της στις 7 Ιουνίου 2022 και έχει 69 μέλη.
Εκλογικό σύστημα
Το Κοινοβούλιο του Σλέσβιχ–Χόλσταϊν αποτελείται από τουλάχιστον 69 μέλη, τα οποία εκλέγονται με δημοκρατικές, άμεσες εκλογές, με καθολική και μυστική ψηφοφορία, για πενταετή θητεία. Το εκλογικό σύστημα είναι μικτό:
Δικαίωμα ψήφου έχουν όλοι οι πολίτες της Γερμανίας, ηλικίας άνω των 16 ετών, υπό την προϋπόθεση να έχουν διαμείνει στο Σλέσβιχ-Χόλσταϊν για τουλάχιστον 6 εβδομάδες.
Παραπομπές
Κατηγορία:Κοινοβούλια Κατηγορία:Πολιτική της Γερμανίας
Gods of Violence
Gods of Violence είναι ο τίτλος του 14ου στούντιο άλμπουμ του γερμανικού thrash metal συγκροτήματος Kreator, το οποίο κυκλοφόρησε την 27 Ιανουαρίου 2017 μέσω της δισκογραφικής εταιρείας "Nuclear Blast".
Οι ηχογραφήσεις του δίσκου πραγματοποιήθηκαν στα Fascination Street Studios του Έρεμπρο της Σουηδίας με παραγωγό τον Γιενς Μπόγκρεν. Οι ηχογραφήσεις της χορωδίας έλαβαν χώρα στο Studio Seven του Έρεμπρο.
Το άλμπουμ έλαβε θετικές κριτικές, με τον Τομ Τζούρεκ του AllMusic να το βαθμολογεί με τέσσερα αστέρια με άριστα τα πέντε και τον Ρέι Βαν Χορν του Blabbermouth με 8 / 10. Για την προώθηση του, γυρίστηκαν βίντεο κλιπ για τα κομμάτια "Satan Is Real", "Totalitarian Terror", "Gods of Violence" και "Fallen Brother".
Το "Gods of Violence" υπήρξε το πρώτο # 1 άλμπουμ του συγκροτήματος, φθάνοντας στην κορυφή των γερμανικών τσαρτ, ενώ μπήκε στο Top-10 στην Αυστρία, τη Φινλανδία, την Τσεχία και την Ουγγαρία. Επίσης, μπήκε στο Top-75 της Μεγάλης Βρετανίας και έφθασε ως το # 118 του αμερικάνικου Billboard.
Θέσεις τσαρτ
Gods of Violence (άλμπουμ)
Επίσημη κυκλοφορία: 27 Ιανουαρίου 2017
Τα μέλη των Kreator
Οι μουσικοί οι οποίοι ηχογράφησαν το "Gods of Violence" ήταν οι εξής:
Πηγές
Κατηγορία:Δισκογραφία των Kreator Κατηγορία:Άλμπουμ του 2017
Διονύσης Μαλλούχος
Ο Διονύσης Μαλλούχος είναι Έλληνας πιανίστας, μουσικός, μουσικός παιδαγωγός και πρόσωπο πολιτισμού με εκτεταμένη δραστηριότητα.
Γεννήθηκε στην Αθήνα το 1963.
Μαθήτευσε στο Εθνικό Ωδείο, με τη Θάλεια Μπαχά και στο Ωδείο Αθηνών, με τον Γεώργιο Αρβανιτάκη, από όπου έλαβε Δίπλωμα Πιάνου το 1987. Ως υπότροφος των ιδρυμάτων "Μπάκαλα" και "Αλέξανδρος Σ. Ωνάσης", φοίτησε στην Ακαδημία "Ferenc Liszt" της Βουδαπέστης, την περίοδο 1988-91, κοντά στους Márta Gulyás και Istvan Gulyas.
Είναι απόφοιτος της Βαρβάκειου Σχολής και του Εθνικού Μετσόβιου Πολυτεχνείου, με την ειδικότητα του χημικού μηχανικού. Κατέχει μεταπτυχιακό τίτλο από το Εθνικό Καποδιστριακό Πανεπιστήμιο Αθηνών (διετές διατμηματικό πρόγραμμα "Μουσική Κουλτούρα και Επικοινωνία" - Τμήμα Μουσικών Σπουδών & Τμήμα Επικοινωνίας και ΜΜΕ).
Σολίστ
Έχει συμπράξει ως σολίστ με την Κρατική Ορχήστρα Αθηνών, την Καμεράτα Ορχήστρα των Φίλων της Μουσικής, τη Συμφωνική Ορχήστρα του Δήμου Αθηναίων, τη Συμφωνική Ορχήστρα του Δήμου Θεσσαλονίκης, την Εθνική Συμφωνική Ορχήστρα Νέων, την ορχήστρα Sinfonietta Αθηνών, την Ορχήστρα Δωματίου του Δήμου Αθηναίων, την Ορχήστρα Εγχόρδων “Franz Liszt” της Ουγγαρίας (Ωδείο Ηρώδου του Αττικού, Φεστιβάλ Αθηνών ΄93).
Εμφανίσεις
Έχει εμφανισθεί σε σημαντικές αθηναϊκές αίθουσες, σε πολυάριθμα Φεστιβάλ (Πεντέλης, Κερκύρας, Ηρακλείου Κρήτης, Σάμου, Σύρου, Τήνου, Νάξου, Αίγινας, Πάτμου, Kορώνης, Μάνης, MuSifanto Σίφνου κ.α.), στη Θεσσαλονίκη, την Πάτρα, την Καλαμάτα και πολλές άλλες πόλεις της Ελλάδας, στο Μόντε Κάρλο, τη Γερμανία (Βερολίνο), τις Η.Π.Α. (Νέα Υόρκη, Ατλάντα, Nashville, πανεπιστήμια Princeton, Rutgers, Indianapolis), την Abuja της Νιγηρίας, στο Φεστιβάλ της Bevagna και στη “Villa Reale” της Monza στην Ιταλία, στη Βουδαπέστη, το Εstergom και άλλες πόλεις της Ουγγαρίας, κ.α., σε ρεσιτάλ και συναυλίες μουσικής δωματίου.